
Text rozhodnutia
Súd: Krajský súd Bratislava Spisová značka: 12Sp/32/2014 Identifikačné číslo súdneho spisu: 1014200545 Dátum vydania rozhodnutia: 08. 07. 2014 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2014:1014200545.1 Uznesenie Krajský súd v Bratislave v právnej veci navrhovateľa: L.. T. F., zast. zákonným zástupcom I.. I. M., obaja bytom Na B. XX/E, Q., proti odporcovi: Sociálna poisťovňa - ústredie, ul. 29. augusta č. 8-10, Bratislava, o opravnom prostriedku navrhovateľa zo dňa 3.4.2014 proti rozhodnutiu odporcu č. 23194-2/2014-BA zo dňa 19.2.2013, takto r o z h o d o l : Krajský súd v Bratislave odvolanie navrhovateľa o d m i e t a . Žiaden z účastníkov nemá právo na náhradu trov konania. o d ô v o d n e n i e : Dňa 7.4.2014 bol Krajskému súdu v Bratislave (ďalej len „súd“) doručený opravný prostriedok zo dňa 3.4.2014, ktorým navrhovateľ žiadal postupom podľa §250l a nasl. preskúmať rozhodnutie odporcu č. 23194-2/2014-BA zo dňa 19.2.2013, ktorým tento rozhodol o tom, že nemá podľa podmienok ustanovených v § 92 v nadväznosti na § 8 zákona č. 461/2003 Zúz. o sociálnom poistení (ďalej len „zákon o sociálnom poistení“) nárok na pozostalostnú úrazovú rentu. Napadnuté rozhodnutie odporcu bolo navrhovateľovi (jeho zákonnej zástupkyni) doručené, ako dokazuje doručenka založená v administratívnom spise odporcu, dňa 3.3.2014, kedy ho táto osobne prevzala. Navrhovateľ podal predmetné odvolanie voči vyššie uvedenému rozhodnutiu odporcu na poštovú prepravu prostredníctvom poštového podniku dňa 3.4.2014, ako preukazuje pečiatka na obálke podaného opravného prostriedku, založená v súdnom spise. Podľa § 250m ods. 1 O.s.p., konanie sa začína na návrh, ktorým je opravný prostriedok proti rozhodnutiu správneho orgánu. Podľa § 250m ods. 2 prvá, druhá veta O.s.p., návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Osobitným zákonom je v prípade rozhodnutia o nároku na pozostalostnú úrazovú rentu zákon o sociálnom poistení a tento žiadnu inú lehotu na podanie opravného prostriedku neustanovuje. Navrhovateľ bol v napadnutom rozhodnutí odporcu riadne poučený o tom, že odvolanie môže v zmysle citovaného ustanovenia podať v lehote 30 dní priamo na súd, resp. u odporcu. Preskúmavané rozhodnutie bolo navrhovateľovej zákonnej zástupkyni doručené dňa 3.3.2014, podľa § 250m ods. 2 O.s.p., teda tridsaťdňová lehota na podanie odvolania voči nemu uplynula v zmysle § 57 ods. 2 O.s.p. dňom 2.4.2014, ktorý bol zároveň posledným dňom, kedy bolo možné účinne voči nemu podať odvolanie. Navrhovateľ podal odvolanie na poštovú prepravu dňa 3.4.2014, t.j. jeden deň po uplynutí zákonnej lehoty. Podľa § 250p O.s.p., ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Nakoľko bolo odvolanie navrhovateľa zo dňa 3.4.2014 preukázateľne podané oneskorene, súd v súlade s citovaným ustanovením ho odmietol. O trovách konania rozhodol súd podľa § 146 ods. 1 písm. c) O.s.p. per analogiam aplikovaného na základe ustanovenia §250l ods. 2 O.s.p. a § 246c O.s.p. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, a to písomne v dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 O.s.p).

